Sannheten finnes på Viaplay
Nå kan man strømme alle sesongene av X-Files, samtidig med at den nye sesongen får premiere.
2010-årene er en gullalder for TV-serier, og nye og gamle serier lanseres og produseres raskere enn man rekker å se dem.
Den populære 90-tallsserien «X-Files» har nok en gang blitt vekket til live med en helt ny sesong. Den 10. sesongen av X-Files har premiere på Viaplay og TV3 den 28. januar. Og samme dag kan alle de tidligere 9 sesongene av X-Files sees samme sted.
Gamle stjerner vender tilbake
Den nye sesongen er delt opp i seks avsnitt, og den starter hvor serien slapp for 13 år siden. Vi får tilbake de originale stjernene David Duchovny og Gillian Anderson i rollene som Mulder og Scully. Mitch Pileggi vender også tilbake som FBI-sjef Walter Skinner. Serien er produsert av Chris Carter.
I det første avsnittet får Mulder og Scully en sak om en mulig alien-bortførelse. De nye episodene vil være fylt med gjestestjerner som Joel McHale (Community), Robbie Amell (The Flash), Lauren Ambrose (Six Feet Under), Annabeth Gish (The Bridge), Annet Mahendru (The Americans), Rhys Darby (Flight of the Conchords), Kumail Nanjiani (Silicon Valley) og William B. Davis.
Noen ganger vender de tilbake… David Duchovny og Gillian Anderson spiller igjen Mulder og Scully. Foto: 20th Century Fox Television
Tre av episodene er skrevet og instruert av Chris Carter, og resten av de nye episodene er skrevet og instruert av de originale serieveteranene Glen Morgan, Darin Morgan og James Wong.
X-Files hadde premiere i september 1993. Serien har vunnet i alt 16 Emmy-er og fem Golden Globes-priser. Serien er produsert av 20th Century Fox Television i samarbeid med Ten Thirteen Productions.
X-Files er en av de lengstlevende science fiction-TV-seriene noensinne. Tar vi med de seks nye avsnittene kommer serien opp i 208 avsnitt. Stargate SG-1 har prisen som den lengste serien i strekk med 217 avsnitt på 10 år, mens engelske Dr. Who har den absolutte rekorden med 723 avsnitt i løpet av 43 år – imidlertid med en 16 års pause underveis.